Chihande 58: Ndavichi naNgolyate
VAFWILISHITE vaneza cheka nakulwa jita navaIsalele. Vayaya jaNdavichi vatatu vali lyehi muli vaka-kwasa jita vaSaulu. Jino likumbi limwe Yese mwatuma Ndavichi ngwenyi: ‘Vatwalile vayayove kulya chamanona najimbolo. Ukatale omu vali nakutwama.’
Ndavichi hakuheta hachilombo chamaswalale, hikulahila kuze vanalitanjika maswalale atonde vayayenyi. Ndundulume wavaFwilishite, Ngolyate, himweza nakuvahulamisa vaIsalele. Mukiko napunga nakulinga hamakumbi 40, chimene nachingoloshi. Anakuvilika ngwenyi: ‘Sakulenu mutu hamalunga muli navo ezenga tuzunge. Nge mwanguhasa nakungujiha, kaha natupwa tuvandungo jenu. Oloze nge nangumuhasa nakumujiha, kaha namupwa muvandungo jetu. Ngwasake musakule mutu wakuzunga nayami.’
Ndavichi himwehula maswalale vamwe ngwenyi: ‘Navamuhana ika mutu mwajiha ou kaFwilishite nakufumisa kusauka kana hali vaIsalele?’
Maswalale ngwavo: ‘Saulu mwamuhana luheto lwaluvulu. Kaha mwamuhana mwanenyi wapwevo kupwa puwenyi.’
Oloze vaIsalele vosena vanakumuchina Ngolyate mwomwo wamunene chiyovo. Wamusuku kuhambakana kafwe jimita 3, kaha anakutambuka naliswalale muka-kumumbachila kepwe yenyi.
Maswalale vamwe hikuya nakwambulula kuli Mwangana Saulu ngwavo Ndavichi anakusaka kulwa naNgolyate. Oloze Saulu mwalweza Ndavichi ngwenyi: ‘Kaweshi kuhasa kulwa nou kaFwilishiteko. Ove ukanyike kaha, ikiye hiliswalale kufuma kuunyike wenyi.’ Ndavichi ngwenyi: ‘Ngwajihile ulusu nandumba vakwachile mikoko jatata. Kahou kaFwilishite mwapwa nge minavo umwe. Yehova mwangukafwa.’ Jino Saulu ngwenyi: ‘Yako, kaha Yehova apwenga nayove hamwe.’
Ndavichi ashikumukile kulwiji nakunona malolwa asenena atanu, nakuwahaka mungonga yenyi. Kaha ambachile chikapa nakuya nakuhumangana uze ndundulume. Ngolyate hakumumona, amulelesele. Ashinganyekele nge Ndavichi wamwashi kujiha.
Ngolyate ngwenyi: ‘Ove twaya kulyami kaha, nanguhana nyama yove kutujila natunyama vailye.’ Oloze Ndavichi ngwenyi: ‘Ove nawiza kuli ami napoko yamukwale, nalikunga lyalinene nalikunga lyakwasa, oloze ami ngunakwiza kuli ove mulijina lyaYehova. Likumbi lyalelo Yehova mwakuhana mulivoko lyami nakukujiha.’
Kaha Ndavichi hikulaha akaliwane naNgolyate. Kumbata lilolwa mungonga yenyi, kuhaka muchikapa chenyi, nakulyasa nangolo jenyi josena. Lilolwa lyayile hwa-a namuluholo lwaNgolyate ndwa, kaha kwandumuka ngulungu wakufwa! VaFwilishite hakumona ndundulume yavo nandumuka, vosena himwamwa. VaIsalele vavahangasanyine nakuhasa jita kana.
Samwele 1, 17:1-54.
Vihula
- Ngolyate ahulamishile ngachilihi maswalale vavaIsalele?
- Ngolyate atohwele kuheta halihi, kaha vyuma muka Mwangana Saulu afwelelesele kuhana kala mutu mwajiha Ngolyate?
- Ndavichi ambile ngwenyi ika omu Saulu amulwezele ngwenyi keshi kuhasa kuzunga naNgolyateko mwomwo apwile kanyike wamundende?
- Ndavichi asolwele ngachilihi ngwenyi afwelelele muli Yehova omu akumbulwile Ngolyate?
- Nganomu unamono hamuvwimbimbi, Ndavichi azachishile ika hakujiha Ngolyate, kaha vaFwilishite valingile ika?
Vihula vyakuhakilako
- Tanga Samwele 1, 17:1-54.
Vyuma muka vyalingishile Ndavichi kupwa wakuhamuka, kaha nayetu tunahase kumulondezeza ngachilihi? (Samwe. 1, 17:37, 45; Efwe. 6:10, 11)
Mwomwo ika vaka-Kulishitu vatela kulihenda kushipilitu yakulipecha ngana yize yaNgolyate hakuhema chipwe hakulihizumuna? (Samwe. 1, 17:8; Ngale. 5:26; Chimo. 1, 4:8)
Mazu aNdavichi asolola ngachilihi nge afwelelele chikupu muli Yehova amukafwe? (Samwe. 1, 17:45-47; Miji. 2, 20:15)
Numba tuhu mujimbu kana wahanjika hajita vazungile vaFwilishite navaIsalele, oloze twejiva ngachilihi ngwetu jita kana yapwile hakachi katulunga vamakuli naKalunga wamuchano Yehova? (Samwe. 1, 17:43, 46, 47)
Vasalaho vawavisa veji kulondezeza ngachilihi chakutalilaho chaNdavichi chakufwelela muli Yehova? (Samwe. 1, 17:37; Yele. 1:17-19; Kuso. 12:17)
xho_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn bem_Latn cjk_Latn cjk_Latn cjk_Latn cjk_Latn cjk_Latn ceb_Latn cjk_Latn kmb_Latn cjk_Latn cjk_Latn bem_Latn cjk_Latn bem_Latn